སུ་ཚང་ལ་མི་ཤི་གོད་ཆགས་བྱུང་ན་འཕྲལ་དུ་རོགས་བྱེད་པ་དང་ལྟ་རྟོག་དངུལ་སྒོར་ཆེ་ཆུང་ཅི་ཡོད་དང་མཆོད་མེ་སོགས་ཁྱེར།ཕུང་པོ་མེད་པར་བཟོས་རྗེས་མཆོད་མེ་བྱིན་སྲོལ་མེད་པ་དང་ཞེ་དགུ་ཁ་གང་རྗེས་ལྟ་རྟོག་ཀྱང་སྟེར་སྲོལ་མེད།ན་ཚ་བྱུང་བ་ལ་ནད་འདྲི་རུ་འགྲོ་དགོས་པ་དང་དེ་ཡང་ལག་སྟོང་དུ་མ་ཡིན་པར་སྒོར་མོ་དང་བཟའ་བཏུང་སོགས་ཁྱེར་དགོས།དེ་བཞིན་དུ་བྱིས་པ་བཙས་པ་ལ་ཁྱིམ་མཚེས་རུ་སྐོར་ཉེ་དུ་སོགས་ཀྱིས་སྐྱེད་མ་ལ་ཁ་རྩི་བཟོ་བྱེད་དུ་མར་གསར་དང་བྱ་སྒོང་སོགས་བཟའ་བཏུང་རིགས་སྟེར་ལ་དངུལ་སྒོར་སྦྱིན་མི་དགོས།ལྷ་ས་དང་རྒྱ་གར་སོགས་མཆོད་མཇལ་གནས་སྐོར་དུ་སྐྱོད་མཁན་ལ་རྫོངས་བ་དང་གསེར་རྐོང་སྦྱོང་བྱེད་སོགས་བསྐུར་སྲོལ་ཡོད།གྲྭ་ས་ལ་འགྲོ་བ་དང་སློབ་གྲྭ་འགྲིམ་མཁན་རྣམས་ལ་རང་གི་གཉེན་ཉེ་ཆེ་གྲས་དང་ཁྱིམ་མཚེས་རུ་སྐོར་དག་གིས་ཟས་གོས་ཤོག་དངུལ་སྟེར།གཉེན་སྟོན་དང་ཁང་སྟོན་ཤག་སྟོན།ཆོས་ཕྱོགས་ཀྱི་དམིགས་བསལ་གོ་གནས་ཅན་དུ་གྱུར་པ་དག་ལ་ལེགས་འབུལ་ཕུལ་བ་དང་།འབྱུང་བ་བཞི་དང་།ཆོམ་རྐུན།རིམས་ནད་ཀྱིས་གཟིར་བ།རྒྱལ་པོའི་ཆད་པའི་ལས་ཀྱིས་འཇིགས་པ་དང་།བུ་ལོན་དང་བོགས་སྐྱེད་ཀྱིས་མནར་ཏེ་ཁྱིམ་གཞིས་སྟོང་ལ་ཁད་དུ་འགྱུར་བ་སོགས་སྡུག་བསྔལ་ཤུགས་དྲགས་པའི་རིགས་ལ་ཡང་ལྟ་རྟོག་རྒུད་སྐྱོབ་བྱེད་དགོས་པ་བཅས་མདོར་བསྡུས་ཀྱི་སྒོ་ནས་མཇུག་གྲུབ་བོ།།